
Toxintermelő Fusarium fajok és antagonistáik előfordulása hazai kukoricatermő területeken

Napjainkban a gabonatermesztés az egyik legsebezhetőbb terület a klímaváltozás tükrében. Ez kihat az élelmiszerbiztonsági szempontból kritikus gombafajok (Fusarium és Aspergillus nemzetségek tagjai) járványaira, amelyek ezért igen komoly gazdasági károkat okoznak. Ebben a dolgozatban a Fusarium fajokat elemezzük a legutóbbi (1977) felmérés óta először. Ezen túl esetleges antagonisták előfordulását is vizsgáltuk.
 
2010-2011 között felmérést végeztünk két termőhelyről származó 6-6 kukoricahibrid (3 fogékony és 3 jobb szántóföldi ellenállóságú) magmintáiból. Az izolált Fusarium törzsekmeghatározása morfológiai bélyegek és molekuláris módszerek révén történt. A minták fumonizin és dezoxinivalenol (DON) tartalmát HPLC-MS vizsgálattal mértük meg. Célunk a 35 évvel ezelőtti felmérés adataival való összehasonlítás, valamint a gyengébb és a jobb ellenállóságú hibridcsoportról izolált Fusarium törzsek fertőzöttségi százalékának, és a mintából kapott toxinadatok összevetése. O’Donnell és mtsai új fajokat fedeztek fel a Fusarium graminearum fajon belül belül több génszakasz szekvenciaanalízisével. A kukoricáról származó hazai F. graminearum populáció (n=39) hasonló jellegű vizsgálatát végeztük el, melyet kiegészítettünk az izolátumok toxintermelő képességének vizsgálatával.
 
A kétéves felmérésünk eredményei részben hasonlóak a 35 évvel korábbi felmérés adataival: 2010-ben, mikor csapadékosabb volt az időjárás (hasonlóan az 1974-es évhez), a F. graminearum és a F. subglutinans előfordulási aránya volt a legnagyobb, míg a szárazabb 2011-ben (hasonlóan 1975-höz) a F. verticillioides került előtérbe. F. culmorum-ot nem tudtunk kimutatnia kukoricamintákról, de a F. proliferatum gyakoriság lényegesen megnőtt a korábbi felvételezésekkel szemben. Toxinokat EU határérték feletti mennyiségben nem detektáltunk. A hazai F. graminearum populáció molekuláris vizsgálata alapján az izolátumok a F. graminearum sensu stricto fajba tartoznak, melyek rizses táptalajon leginkább zearalenont termeltek. A hazai 2011-es kukoricáról több endofita Sarocladium zeae és Clonostachys rosea törzset izoláltunk és azonosítottunk molekuláris módszerekkel. Ez az első adat hazai előfordulásukról. A S. zeae törzsekkel (n=10) antagonista vizsgálatokat végeztünk különböző Fusarium fajokkal és A. flavus izolátumokkal szemben. Jelentősebb antagonizmust az A. flavus izolátumokkal szemben kaptunk, a F. verticillioides izolátumokra ezek nem, vagy csak igen gyengén hatottak.
 
 



